युग दधीचि देहदान संस्थान, कानपुर द्वारा 12 जनवरी को 'देहदानी स्मृति वंदन समारोह' का आयोजन किया गया। इस आयोजन में दधीचि देहदान समिति के संस्थापक, सीनियर एडवोकेट श्री आलोक कुमार व उपाध्यक्ष श्रीमती मंजू प्रभा की उपस्थिति रही । 

श्रीमती मंजू प्रभा ने कहा कि मृत्यु के बाद अपनी संपूर्ण देह मेडिकल कॉलेज के विद्यार्थियों की शिक्षा के लिए दान में दे देना देहदान है और ब्रेन डेड स्थिति में जीवन रक्षक अंगों का दान अंगदान है। यह स्वस्थ भारत के निर्माण में सहायक हो रहा है। उन्होंने इस दान की प्रक्रिया में NGOs की उपयोगी भूमिका पर भी चर्चा की‌ । मुख्य अतिथि श्री आलोक कुमार ने इस दान को एक आध्यात्मिक यात्रा के रूप में वर्णित किया । यह दान केवल आवश्यकता पूर्ति ही नहीं है, दानी के लिए धर्म ,अध्यात्म और मोक्ष का भी मार्ग है।कुछ घटनाओं का उल्लेख करते हुए उन्होंने इस दान के महत्व को मार्मिक ढंग से सबके दिलों तक पहुंचाया।

श्री मनोज सेंगर व श्रीमती माधवी सेंगर, इस संस्थान के संस्थापक द्वय ने 24 देहदानियों के परिवारों को सम्मानित करने का यह भावपूर्ण कार्यक्रम किया। 2002 से यह युगल, उत्तर प्रदेश के एक बड़े भाग में, सक्रियता से मेडिकल कॉलेजों को पढ़ाई के लिए पार्थिव शरीर उपलब्ध करा रहे हैं। निदेशक उत्कर्ष अकैडमी डॉ प्रदीप दीक्षित ने कार्यक्रम की भूमिका रखते हुए कानपुर में इस लक्ष्य को लेकर सक्रिय सभी कार्यकर्ताओं की प्रशंसा की। विधायक श्रीमती नीलिमा सिंह ने कहा कि कानपुर एक औद्योगिक नगरी के रूप में माना जाता है, पर मनोज जी व उनकी पत्नी श्रीमती माधुरी ने इस विशिष्ट दान का कार्य करते हुए कानपुर को एक मानवता की नगरी के रूप में प्रतिष्ठित कर दिया है। मंचासीन सांसद श्री देवेन्द्र सिंह भोले, प्रांतीय अध्यक्ष विश्व हिंदू परिषद श्री राजीव महाना , निदेशक पालीवाल डायग्नोस्टिक डॉ उमेश पालीवाल , निदेशक गोल्डी मसाले श्री सुरेंद्र कुमार गुप्ता व शहर की कई प्रतिष्ठित हस्तियों की उपस्थिति ने कार्यक्रम को गरिमापूर्ण बना दिया। 
कानपुर के मेडिकल कॉलेज के प्राचार्य डॉक्टर संजय काला ने बताया कि अब यहां स्किन बैंक भी शुरू हो गया है। गंभीर रूप से त्वचा ग्रसित रोग वाले व्यक्तियों को शीघ्र स्वास्थ्य लाभ में बहुत उपयोगी रहेगा।